b'\n_START_ARTICLE_\nKithara\n_START_PARAGRAPH_\nKithara (m.kreik. \xce\xba\xce\xb9\xce\xb8\xce\xac\xcf\x81\xce\xb1) oli pitk\xc3\xa4 kielisoitin antiikin Kreikassa. Se ei ole nimest\xc3\xa4\xc3\xa4n huolimatta sukua kitaralle vaan lyyralle. Kitaran nimi on kuitenkin per\xc3\xa4isin kitharasta._NEWLINE_Kreikkalaisessa mytologiassa kithara yhdistet\xc3\xa4\xc3\xa4n Apolloniin, mutta sen keksij\xc3\xa4ksi mainitaan Hermes._NEWLINE_Kitharassa oli 7\xe2\x80\x9312 kielt\xc3\xa4. Yleisin oli seitsenkielinen malli. Litte\xc3\xa4\xc3\xa4n kaikukoppaan oli kiinnitetty sivukaaret, joiden taipuisuus tuotti aaltomaisen \xc3\xa4\xc3\xa4nen. Kaikki kielet olivat yht\xc3\xa4 pitki\xc3\xa4._NEWLINE_Kokonaisia soittimia ei ole s\xc3\xa4ilynyt, eik\xc3\xa4 soittimen \xc3\xa4\xc3\xa4nt\xc3\xa4 tai soittotapaa tiedet\xc3\xa4 tarkasti. Vanhoista kuvista p\xc3\xa4\xc3\xa4tellen kitharaa soitettiin lennokkain liikkein, joskus erityisell\xc3\xa4 n\xc3\xa4pp\xc3\xa4imell\xc3\xa4 tai plektralla. Kitharansoittaja k\xc3\xa4ytti soitinta usein oman laulunsa s\xc3\xa4estykseen. Sen soittaminen vaati suurta taitoa, ja soittimen opettelu kuului kreikkalaismiesten koulutukseen. Kitharaesitykset olivat hyvin suosittuja Kreikan festivaaleilla ja musiikkikilpailuissa.'